কিন্তু নিশ্চিত করেই বলা যায়, প্রত্যাশিত সংখ্যার টিকিট না মিললেও ভিআইপি মর্যাদা নিয়েই মাঠে ঢুকবেন মাশরাফিরা, তাঁদের তো সত্যি সত্যিই টিকিট লাগে না! তাই টিকিট প্রার্থনার ফললাভের চেয়ে সবাই বেশি মনোযোগী চূড়ান্ত প্রস্তুতিতে। সাকিব আল হাসান তো নেটে নতুন কেউ নন, তবে নেটে এত বেশি খাটতে তাঁকে অতীতে কে কবে দেখেছেন? শর্ট বোলিংয়ের বিপক্ষে একটু সমস্যা আঁচ করতে পেরেই কি না, লাগাতার খাটো লেন্থের বোলিংয়ের সামনে অনুশীলন করে গেছেন তিনি। ঘেমে নেয়ে তৈরি হয়ে বাসে ওঠার পরই কোচ চন্দিকা হাতুরাসিংহে ডেকে পাঠান ইনডোরে। অধিনায়ক মাশরাফি বিন মর্তুজাকে সামনে রেখে সাকিবের সঙ্গে কোচের গম্ভীর আলোচনার তাৎপর্য একটাই—দলে এতটুকু গুরুত্ব কমেনি সেরা অলরাউন্ডারের। একটু পর তামিম ইকবালকে ডেকে নিয়ে অধিনায়কের বিশেষ আলাপচারিতায় একটা বিষয় পরিষ্কার—বড় ম্যাচে বড় ক্রিকেটারদেরই দ্বারস্থ টিম ম্যানেজমেন্ট।